《观傅公济胡志衡楚越唱和集因成短句奉赠》
宋代·周行己

清露凝百草，四海黄叶秋。游子思故乡，中夜揽衣裘。

起坐不成寐，叹息衔百忧。久客岂其愿，亦为甘旨谋。

平生少年日，睥睨气食牛。秉志三皇前，展步狭九州。

乃今已半百，尚有饿冻愁。生逢圣明代，不忍弃田畴。

折节众士底，足为妻嫂羞。伯乐尚未遇，焉知非骅骝。

观其楚越集，迥觉出辈流。有如阅武库，森然见戈矛。

近者咸兴作，无乃或暗投。五车空拄腹，一饱岂易求。

不如临洮子，匹马万户侯。遇合各有时，莫笑东家丘。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。